Robert Golob, premierul Sloveniei, care inițial și-a exprimat susținerea pentru olandezul Mark Rutte în cursa pentru șefia NATO, a anunțat acum că ia serios în considerare ambele candidaturi, deci și pe cea a președintelui Klaus Iohannis. Declarația a fost făcută în cadrul unei conferințe de presă comună cu Jens Stoltenberg, încă secretar general al alianței, aflat pe final de mandat.
"Cât despre noul secretar general, ideea e că acum circa o lună ne-am exprimat sprijinul pentru Mark Rutte. Dar la vremea respectivă Mark Rutte era singurul candidat și, evident, noi nu aveam nicio reținere în a exprima acest sprijin.
Dar Klaus Iohannis de asemenea și-a anunțat candidatura și noi o luăm foarte în serios, mai ales poziționările sale legate de regiuni. Și încă analizăm acest lucru, adică acum, de vreme ce avem două candidaturi, le luăm pe amândouă în serios.
Încă nu spunem că revizuim decizia noastră inițială, dar spunem că analizăm ambele candidaturi. Până la urmă, la final va trebui să fie o decizie unanimă.
Bineînțeles, Slovenia va face tot posibilul să promoveze un candidat care va avea puterea de a strânge cele mai multe voturi. În acest moment, acela pare a fi Mark Rutte, dar aș spune că ar trebui să mai așteptăm câteva săptămâni pentru a avea o decizie", a declarat Robert Golob, premierul Sloveniei.
Joi, președintele Klaus Iohannis a explicat diferențele dintre el și contracandidatul său, olandezul Mark Rutte: "Fiind o competiție atipică, nu cred că este rolul meu să spun despre celălalt competitor cum va face și ce va face, dar cred că ne deosebește geografia, istoria și, cu siguranță, sunt unele teme unde abordările noastre ambele sunt foarte constructive, dar ușor diferite în ce privește viitorul NATO".
La rândul său, la întrebările reporterilor, Mark Rutte a spus despre Iohannis că "este un om minunat. Este Președinte al României de 10 ani și am lucrat bine aproape mereu. Este un lider credibil pentru țara lui. Cât despre NATO, așa cum știți, nu zic nimic".
Amintim că pentru alegerea secretarului general al NATO e nevoie de unanimitate în cadrul alianței.